避地山谷
作者：鄧肅
朝代：宋

paragraphs: 大禹不到處，石壁誰鑿開。
雲端欲相搏，飛出白雲來。
餘沫亂飛雪，雄聲敵春雷。
泝流湧百尺，銀山陟崔嵬。
顧我雖逐客，解雨已春迴。
嗟此天盡處，胡爲乎來哉。
萱堂有垂白，蓬室紛提孩。
內外三百指，奔竄若爲懷。
我疑雲水間，亦有天下才。
何時日三錫，一振紀律頹。
羲和儻中天，六合無氛埃。
鼠壤與蟻穴，不風當自摧。
坐令陋巷中，依舊樂顔回。
亦能書夷狄，朝會叩天階。